Document ID: 32014D0196

NÕUKOGU RAKENDUSOTSUS,
18. veebruar 2014,
millega kiidetakse heaks Portugali ajakohastatud makromajanduslik kohandamisprogramm
(2014/196/EL)
EUROOPA LIIDU NÕUKOGU,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. mai 2013. aasta määrust (EL) nr 472/2013, millega tugevdatakse majanduse ja eelarve järelevalvet euroala liikmesriikide üle, millel on või võivad tekkida tõsised raskused finantsstabiilsuse tagamisel, (1) eriti selle artikli 7 lõiget 5,
võttes arvesse Euroopa Komisjoni ettepanekut
ning arvestades järgmist:
(1)
Määrust (EL) nr 472/2013 kohaldatakse liikmesriikide suhtes, kes selle jõustumise ajal juba saavad finantsabi, sealhulgas Euroopa finantsstabiilsusmehhanismi ja/või Euroopa Finantsstabiilsuse Fondi raames.
(2)
Määrusega (EL) nr 472/2013 on ette nähtud sellist finantsabi saavate liikmesriikide makromajandusliku kohandamisprogrammi heakskiitmise eeskirjad, mida tuleb kohaldada koostoimes nõukogu määrusega (EL) nr 407/2010, millega luuakse Euroopa finantsstabiilsusmehhanism, (2) kui asjaomane liikmesriik saab abi nii Euroopa finantsstabiilsusmehhanismi raames kui ka muudest allikatest.
(3)
Portugalile on antud finantsabi nii Euroopa finantsstabiilsusmehhanismi raames nõukogu rakendusotsusega 2011/344/EL (3) kui ka Euroopa Finantsstabiilsuse Fondi raames.
(4)
Järjepidevuse huvides tuleks määruse (EL) nr 472/2013 kohane Portugali ajakohastatud makromajanduslik kohandamisprogramm heaks kiita, tuginedes rakendusotsuse 2011/344/EL asjakohastele sätetele.
(5)
Kooskõlas rakendusotsuse 2011/344/EL artikli 3 lõikega 10 on komisjon koos Rahvusvahelise Valuutafondiga ja konsulteerides Euroopa Keskpangaga vaadanud kümnendat korda läbi edusammud, mida Portugali ametiasutused on makromajandusliku kohandamisprogrammi alusel kokkulepitud meetmete rakendamisel saavutanud, samuti nende tõhususe ning majandusliku ja sotsiaalse mõju. Kõnealuse läbivaatamise tulemusel tuleb kehtivas makromajanduslikus kohandamisprogrammis teha mõni muudatus.
(6)
Kõnealused muudatused on sätestatud rakendusotsuse 2011/344/EL (mida on muudetud nõukogu 18. veebruari 2014. aasta rakendusotsusega 2014/197/EL, millega muudetakse rakendusotsust 2011/344/EL Portugalile liidu finantsabi andmise kohta) (4) asjakohastes sätetes,
ON VASTU VÕTNUD KÄESOLEVA OTSUSE:
Artikkel 1
Kiidetakse heaks rakendusotsuse 2011/344/EL artikli 3 lõigetes 8 ja 9 sätestatud meetmed, mida Portugal peab võtma oma makromajandusliku kohandamisprogrammi raames.
Artikkel 2
Käesolev otsus jõustub selle teatavakstegemise päeval.
Artikkel 3
Käesolev otsus on adresseeritud Portugali Vabariigile.
Brüssel, 18. veebruar 2014

Labels: 2
19
5
18
15